पूरा परोपट्टामे आनंदक लहर पसरि गेल छैलै । सभक मोनमे कल्पनाक नव पाँखि उगि गेल छलै । सब अपन-अपन फायदाक हिसाब लगा रहल छल । सब ठाम एक्कै चर्चा छलै । आखिर गाम द' क' एन. एच पास भेल छलै । साठि हजार कट्ठा बला खेत सड़क किनार पड़ने छअ लाखक भ' गेल छलै । लोक मुआवजा ल' क' सड़कमे अपन जमीन द' रहल छल । गामक अंतमे कलपू डोमक घर छलै । जमीनक आमपर मात्र घड़ारिये टा छलै ओकरा । ओ जमीन दैसँ मना क' देलक । गाममे सभक कान ठाढ़ भ' गेलै । सबके सपना टूटैत बुझाए लागलै । जखन कलपू सुगर चरबै लेल गेल तखन ठीकेदार संग गौआ सब आबि ओकर खोपड़ी उजाड़ि देलकै । कलपू इएहले-वएहले दौड़ल । लोकक भीड़ देख किछु बाजल ने गेलै। ओ एतबे सोचैत रहल जे आब रहत कत' ? ठिकेदार ओकरा हाथमे बीस हजार द' चलि देलक । साँचो तखन पूरा भीड़ यमराजे जकाँ लागल छलै ओकरा । 